Le fa go ntse jalo, sengwe se se itumedisang ke gore mo dingwageng tse dintsintsi tse di fetileng, Modimo o ne a segofatsa batho bangwe ba ba siameng. Gape mo Baebeleng go na le pego ya se se neng sa diragalela batho ba ba neng ba ikobela Modimo le ba ba neng ba gana go ikobela bolaodi jwa gagwe. Mo godimo ga moo, Jehofa o re diretse dilo tse di itumedisang tse di tla re solegelang molemo mo isagweng. O ne a re naya Mogolodi ka lorato ka go romela Morwawe yo o rategang, Jesu Keresete, go re ruta tsela e e molemo ya go tshela le go re ntshetsa botshelo jwa gagwe. (Johane 3:16) E re ka Jesu a ne a sa tshwanelwe ke go swa, Modimo o ne a dirisa loso lwa gagwe e le tsela e e tshwanetseng ya go busetsa batho se Adame le Efa ba se latlhileng, e leng tsholofelo ya botshelo jo bosakhutleng mo lefatsheng la paradaise. * Go fitlhelela seo, Jehofa Modimo o tlhomile puso kwa legodimong go busa batho botlhe mme o tlhomile Morwawe yo a mo tsositseng mo baswing, Jesu Keresete, go nna Kgosi ya Bogosi joo. Thulaganyo eno e e molemo e tla tlhomamisa gore boikaelelo jwa Modimo ka lefatshe bo a diragadiwa.—Mathaio 6:9, 10.